
Kuldīgā
APSTIPRINĀTS 
ar Kuldīgas novada domes
24.09.2026. sēdes lēmumu 
(prot. Nr. ___, p. ___)

NOLIKUMS
“Kuldīgas novada pašvaldības apbalvojumi”

Izdots saskaņā ar Pašvaldību likuma
5. pantu, 50. panta pirmo daļu
I. Vispārīgie jautājumi
1. Nolikums nosaka Kuldīgas novada pašvaldības (turpmāk – Pašvaldība) apbalvojumu veidus, to piešķiršanas nosacījumus, apbalvošanai izvirzīto kandidātu ierosināšanas un izvērtēšanas kārtību, lēmumu pieņemšanas un apbalvojumu pasniegšanas kārtību.
2. [bookmark: _GoBack]Pašvaldības apbalvojumu mērķis ir apzināt, novērtēt un godināt fiziskas un juridiskas personas, kā arī personu grupas par sevišķiem nopelniem, nozīmīgiem sasniegumiem, profesionālu darbu, sabiedrisko aktivitāti un ieguldījumu Kuldīgas novada attīstībā, atpazīstamībā un iedzīvotāju labā.
3. Pašvaldības apbalvojumi to nozīmīguma secībā ir:
3.1. apbalvojums “GODA NOVADNIEKS”;
3.2. apbalvojums “GODA BALVA”;
3.3. “ATZINĪBAS RAKSTS”;
3.4. “PATEICĪBAS RAKSTS”.
4. Apbalvojumu “GODA NOVADNIEKS” piešķir tikai fiziskai personai. Apbalvojumu “GODA BALVA”, “ATZINĪBAS RAKSTU” un “PATEICĪBAS RAKSTU” var piešķirt fiziskai vai juridiskai personai, kā arī personu grupai vai kolektīvam.
5. Apbalvojumam izvirzāms kandidāts ar nevainojamu reputāciju. Izvērtējot reputāciju, ņem vērā publiski pieejamu un pārbaudāmu informāciju, kas var ietekmēt sabiedrības uzticēšanos apbalvojuma piešķiršanai.
II. Apbalvojums “GODA NOVADNIEKS”
6. Apbalvojums “GODA NOVADNIEKS” ir augstākais Pašvaldības apbalvojums. To piešķir par sevišķi nozīmīgu ieguldījumu un īpašiem nopelniem Kuldīgas novada labā, kas izpaužas valsts, Pašvaldības, sabiedriskajā, kultūras, izglītības, zinātnes, saimnieciskajā vai citā darbā. Par īpašiem nopelniem uzskatāms izcils darbs vai ilgstoša, priekšzīmīga un panākumiem bagāta darbība.
7. Apbalvojums “GODA NOVADNIEKS” ir Kuldīgas novada domes (turpmāk – Dome) Apliecinājuma raksts komplektā ar rokas pulksteni, kas marķēts ar Kuldīgas novada ģerboni, un naudas balva 500,00 EUR apmērā, ieskaitot visus Latvijas Republikas normatīvajos aktos paredzētos nodokļus.
8. Apbalvojumu “GODA NOVADNIEKS” var nepiešķirt katru gadu. To vienai personai piešķir tikai vienu reizi mūžā.
9. Persona, kura iepriekš saņēmusi apbalvojumu “GODA BALVA”, var saņemt arī apbalvojumu “GODA NOVADNIEKS”.
10. Apbalvojumu “GODA NOVADNIEKS” piešķir ar Domes lēmumu un pasniedz Domes priekšsēdētājs svinīgā pasākumā Latvijas Republikas proklamēšanas gadadienā vai citā ar Domes lēmumu noteiktā datumā.
III. Apbalvojums “GODA BALVA”
11. Apbalvojumu “GODA BALVA” piešķir par īpašiem nopelniem un nozīmīgu ieguldījumu Kuldīgas novada attīstībā, sabiedrības labā vai Kuldīgas novada atpazīstamības veicināšanā. Par nopelniem uzskatāma ilgstoša, priekšzīmīga un panākumiem bagāta darbība, kā arī atsevišķs izcils veikums Kuldīgas novada labā.
12. Apbalvojumu “GODA BALVA” piešķir šādās nozarēs:
12.1. sabiedriskā darbība;
12.2. izglītība un zinātne;
12.3. sports;
12.4. kultūra;
12.5. saimnieciskā darbība, tostarp lauksaimniecības, ražošanas, pārstrādes, pakalpojumu, tūrisma un to infrastruktūras attīstība;
12.6. veselības aizsardzība un sociālais darbs, tostarp iedzīvotāju sociālās labklājības nodrošināšana un veselības aprūpe;
12.7. pārvaldes darbs valsts vai Pašvaldības institūcijās;
12.8. mecenātisms, tostarp Kuldīgas novada iedzīvotāju talantu, iniciatīvu un kultūras, izglītības vai sporta kolektīvu atbalstīšana;
12.9. īpaša nominācija par specifisku, citās nozarēs neietvertu darbību vai ieguldījumu Kuldīgas novada attīstībā un popularizēšanā.
13. Kandidātu apbalvojumam “GODA BALVA” izvirza vienā no šī nolikuma 12. punktā minētajām nozarēm.
14. Apbalvojums “GODA BALVA” ir Domes Apliecinājuma raksts komplektā ar rokas pulksteni, kas marķēts ar Kuldīgas novada ģerboni, un naudas balva 200,00 EUR apmērā, ieskaitot Latvijas Republikas normatīvajos aktos paredzētos nodokļus.
15. Vienā apbalvošanas reizē apbalvojumu “GODA BALVA” piešķir ne vairāk kā 10 apbalvojuma saņēmējiem.
16. Fiziskai personai apbalvojumu “GODA BALVA” var piešķirt ne vairāk kā divas reizes mūžā, bet juridiskai personai, personu grupai vai kolektīvam – ne vairāk kā divas reizes tās darbības laikā.
17. Atkārtoti apbalvojumu “GODA BALVA” var piešķirt ne agrāk kā piecus gadus pēc iepriekšējā apbalvojuma piešķiršanas, tikai citā šī nolikuma 12. punktā minētajā nozarē un par jauniem, iepriekšējā apbalvojuma piešķiršanā nevērtētiem nopelniem.
18. Apbalvojumu “GODA BALVA” piešķir ar Domes lēmumu un pasniedz Domes priekšsēdētājs svinīgā pasākumā Latvijas Republikas proklamēšanas gadadienā vai citā ar Domes lēmumu noteiktā datumā.
IV. Ierosinājumu iesniegšana un augstāko apbalvojumu piešķiršana
19. Motivētu ierosinājumu par apbalvojuma “GODA NOVADNIEKS” vai “GODA BALVA” piešķiršanu var iesniegt Domes komisijas, komitejas un darba grupas, Pašvaldības iestādes, kapitālsabiedrības un aģentūras, valsts un privātās institūcijas, uzņēmumi, biedrības, nodibinājumi un iedzīvotāju grupas.
20. Ierosinājumā par fiziskas personas apbalvošanu norāda kandidāta vārdu, uzvārdu, saikni ar Kuldīgas novadu, amatu vai nodarbošanos, apbalvojuma veidu, bet “GODA BALVAS” gadījumā arī nozari, vispusīgu nopelnu aprakstu un pamatojumu apbalvojuma piešķiršanai.
21. Ierosinājumā par juridiskas personas, personu grupas vai kolektīva apbalvošanu norāda nosaukumu vai identificējošu informāciju, darbības virzienu, apbalvojuma veidu, bet “GODA BALVAS” gadījumā arī nozari, vispusīgu nopelnu aprakstu un pamatojumu apbalvojuma piešķiršanai.
22. Ierosinājumā norāda iesniedzēja vārdu, uzvārdu vai nosaukumu un kontaktinformāciju. Iesniedzējs ir atbildīgs par iesniegtās informācijas patiesumu un tiesisku personas datu nodošanu Pašvaldībai.
23. Ierosinājumus iesniedz Domes lēmumā vai Pašvaldības publiskajā aicinājumā noteiktajā termiņā un kārtībā elektroniski uz Pašvaldības oficiālo elektronisko adresi, ar drošu elektronisko parakstu parakstītu dokumentu uz e-pasta adresi dome@kuldiga.lv vai klātienē Pašvaldības klientu apkalpošanas centrā, Baznīcas ielā 1, Kuldīgā, Kuldīgas novadā.
24. Ierosinājumam var pievienot atsauksmes, publikācijas, vizuālos materiālus vai citus dokumentus, kas apliecina kandidāta nopelnus.
25. Domes apstiprinātā Apbalvošanas padome izvērtē iesniegtos ierosinājumus un sagatavo motivētu priekšlikumu Domei.
26. Apbalvošanas padome, izvērtējot kandidātus, ņem vērā nopelnu nozīmīgumu un ietekmi uz Kuldīgas novadu, ieguldījuma ilgumu un rezultātu mērogu, sabiedrisko nozīmīgumu, ieguldījumu Kuldīgas novada atpazīstamībā, kā arī kandidāta reputāciju.
27. Apbalvošanas padomes loceklis nepiedalās tāda jautājuma apspriešanā un lēmuma pieņemšanā, kurā viņam ir personiska vai mantiska ieinteresētība vai pastāv citi apstākļi, kas rada pamatotas šaubas par viņa objektivitāti.
28. Apbalvošanas padome var lūgt iesniedzējam precizēt vai papildināt ierosinājumu, kā arī pieaicināt nozaru ekspertus konsultatīva viedokļa sniegšanai.
29. Apbalvošanas padome var ierosināt piešķirt kandidātam citu Pašvaldības apbalvojumu, ja kandidāta nopelni vairāk atbilst cita apbalvojuma piešķiršanas nosacījumiem.
30. Apbalvošanas padomes priekšsēdētājs iesniedz Domei Apbalvošanas padomes priekšlikumu par apbalvojuma “GODA NOVADNIEKS” un “GODA BALVA” piešķiršanu gala lēmuma pieņemšanai.
V. “ATZINĪBAS RAKSTS”
31. “ATZINĪBAS RAKSTS” ir Pašvaldības apbalvojums, ar kuru izsaka atzinību par nozīmīgu profesionālu, sabiedrisku vai radošu sasniegumu vai būtisku ieguldījumu Kuldīgas novada attīstībā un iedzīvotāju labā.
32. “ATZINĪBAS RAKSTU” piešķir:
32.1. par ilgstošu, godprātīgu un augsti profesionālu darbu, kas devis būtisku ieguldījumu attiecīgās nozares vai Kuldīgas novada attīstībā;
32.2. par izciliem vai sabiedriski nozīmīgiem sasniegumiem profesionālajā darbībā, sabiedriskajā darbībā, izglītībā, zinātnē, kultūrā, sportā, uzņēmējdarbībā, veselības aizsardzībā, sociālajā darbā vai citā jomā;
32.3. par augstiem sasniegumiem valsts vai starptautiska mēroga sacensībās, konkursos, olimpiādēs, izstādēs vai skatēs;
32.4. par nozīmīga projekta, pasākuma vai uzdevuma īstenošanu, ja tā rezultātam ir paliekoša vai plaša sabiedriska nozīme;
32.5. par Kuldīgas novada atpazīstamības un pozitīva tēla veicināšanu Latvijā vai ārvalstīs.
33. “ATZINĪBAS RAKSTU” nepiešķir tikai par amata pienākumu pienācīgu izpildi vai vienreizēju līdzdalību pasākumā, ja sasniegums neatbilst šī nolikuma 32. punktā noteiktajam nozīmīguma līmenim.
34. Motivētu ierosinājumu par “ATZINĪBAS RAKSTA” piešķiršanu Domes priekšsēdētājam var iesniegt šī nolikuma 19. punktā minētie ierosinātāji. Ierosinājumā norāda kandidātu, konkrētu nopelnu aprakstu, vēlamo pasniegšanas laiku un vietu, kā arī iesniedzēja kontaktinformāciju.
35. “ATZINĪBAS RAKSTU” piešķir ar Domes priekšsēdētāja rīkojumu. Rīkojumā nosaka apbalvojuma pasniegšanas laiku, vietu un amatpersonu, kura to pasniedz.
36. “ATZINĪBAS RAKSTU” pasniedz Domes priekšsēdētājs vai viņa pilnvarota persona svinīgos apstākļos, parasti ne vēlāk kā viena mēneša laikā pēc tā piešķiršanas.
VI.  “PATEICĪBAS RAKSTS”
37. “PATEICĪBAS RAKSTS” ir Pašvaldības apbalvojums, ar kuru izsaka pateicību par konkrētu ieguldījumu, atsaucību, sadarbību vai aktīvu līdzdalību Kuldīgas novada un tā iedzīvotāju labā.
38. “PATEICĪBAS RAKSTU” piešķir:
38.1. par aktīvu, radošu, brīvprātīgu vai nesavtīgu darbu Kuldīgas novada un tā iedzīvotāju labā;
38.2. par veiksmīgu sadarbību ar Pašvaldību, tās iestādēm vai Kuldīgas novada kopienām;
38.3. par nozīmīgu palīdzību vai atbalstu pasākuma, projekta, sabiedriskas iniciatīvas vai labdarības aktivitātes īstenošanā;
38.4. par aktīvu dalību Pašvaldības vai Kuldīgas novada kopienu organizētajos pasākumos;
38.5. par konkrēta uzdevuma kvalitatīvu un sekmīgu izpildi, ja ieguldījums pārsniedz ikdienas pienākumu parasto apjomu.
39. “PATEICĪBAS RAKSTU” var piešķirt par vienreizēju ieguldījumu. Tā saņemšana neliedz personai vēlāk saņemt citu Pašvaldības apbalvojumu.
40. Motivētu ierosinājumu par “PATEICĪBAS RAKSTA” piešķiršanu Domes priekšsēdētājam var iesniegt šī nolikuma 19. punktā minētie ierosinātāji, kā arī Pašvaldības iestādes vai struktūrvienības vadītājs. Ierosinājumā norāda kandidātu, konkrētu nopelnu aprakstu, vēlamo pasniegšanas laiku un vietu, kā arī iesniedzēja kontaktinformāciju.
41. “PATEICĪBAS RAKSTU” piešķir ar Domes priekšsēdētāja rīkojumu. Rīkojumā nosaka apbalvojuma pasniegšanas laiku, vietu un personu, kura to pasniedz.
42. “PATEICĪBAS RAKSTU” pasniedz Domes priekšsēdētājs vai viņa pilnvarota persona svinīgos apstākļos vai pasākumā, ar kuru saistīts apbalvojamās personas ieguldījums.
VII. Apbalvojumu uzskaite, publicitāte un noslēguma jautājumi
43. Pašvaldība nodrošina apbalvojumu uzskaiti un uztur informāciju par piešķirtajiem apbalvojumiem, norādot apbalvojuma saņēmēju, apbalvojuma veidu, piešķiršanas datumu, nozari, ja tāda noteikta, un īsu piešķiršanas pamatojumu.
44. Informāciju par apbalvojumu piešķiršanu publicē Pašvaldības oficiālajā tīmekļvietnē un citos Pašvaldības informatīvajos kanālos, ievērojot fizisko personu datu aizsardzības prasības.
45. Apbalvojuma saņēmējs var atteikties no apbalvojuma, par to rakstveidā informējot Pašvaldību.
46. Dome var lemt par apbalvojuma “GODA NOVADNIEKS” vai “GODA BALVA” atņemšanu, ja pēc apbalvojuma piešķiršanas atklājas fakti, kas apbalvojuma piešķiršanas laikā nebija zināmi un kas būtiski aizskar apbalvojuma prestižu vai rada pamatotas šaubas par personas atbilstību nevainojamas reputācijas prasībai.
47. Šī nolikuma izpratnē iepriekš piešķirta Kuldīgas pilsētas Goda balva, Alsungas novada GADA BALVA, Alsungas novada apbalvojums “Goda novadnieks” vai Skrundas novada GODA BALVA uzskatāma par vienu iepriekšēju apbalvojuma “GODA BALVA” piešķiršanas reizi. Atkārtotai apbalvošanai piemēro šī nolikuma 16. un 17. punktu.
48. Iepriekš piešķirts Kuldīgas novada pašvaldības Atzinības raksts neliedz saņemt “PATEICĪBAS RAKSTU”, “GODA BALVU” vai apbalvojumu “GODA NOVADNIEKS”.
49. Nolikums stājas spēkā tā apstiprināšanas dienā.
50. Ar šī nolikuma spēkā stāšanos spēku zaudē ar Kuldīgas novada domes 25.09.2025. lēmumu apstiprinātais nolikums “Par Kuldīgas novada pašvaldības apbalvojumiem” (prot. Nr. 15, p. 39.).

Kuldīgas novada domes priekšsēdētāja		(paraksts)*		Inese Astaševska

* DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

